b'\n_START_ARTICLE_\nBernardin Godni\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nGimnazijo in dva letnika bogoslovja je kon\xc4\x8dal v Gorici. V drugem letniku je postal disciplinski prefekt malega semeni\xc5\xa1\xc4\x8da. Ker pa je dijake vzgajal v narodnem duhu, so ga fa\xc5\xa1isti\xc4\x8dno usmerjeni predstojniki izklju\xc4\x8dili iz bogoslovja. Po ve\xc4\x8dkratnih pro\xc5\xa1njah je bil ponovno sprejet, a ne v Gorici, temve\xc4\x8d je moral v Bologno. Posve\xc4\x8den je bil 29. junija 1939. Najprej je bil do 1947 \xc5\xbeupnijski upravitelj v Gradnem, nato pa vse do smrti \xc5\xbeupnik v Vrtojbi. Tu je obnovil \xc5\xbeupnijsko cerkev in pridobil Toneta Kralja, da je cerkev poslikal. Godni\xc4\x8d je bil prvi \xc5\xbeupnik na Primorskem, ki je postavil oltar obrnjen proti ljudstvu, da bi tako bogoslu\xc5\xbeje \xc4\x8dim bolj pribli\xc5\xbeal vernikom. Kot du\xc5\xa1ni pastir se je zelo zanimal za mladino in katehezo. Ker ni bilo katekizmov, je z nekaterimi sobrati sestavil nove katekizme in jih razmno\xc5\xbeeval na ciklostilu. Tako je pripravil: Kr\xc5\xa1\xc4\x8danske resnice (1957), Zgodbe sv. pisma Stare zaveze (1958), Zakramenti (1959), Pravila kr\xc5\xa1\xc4\x8danskega \xc5\xbeivljenja (1960), Pogovori z Jezusom (1961) in \xc5\xa1e nekatere druge. Te katekizme je sestavljal v duhu \xc4\x8dasa za pred\xc5\xa1olsko in \xc5\xa1olsko mladino. V tem okviru je nastala pobuda za ustanovitev \xc5\xa1kofijskega in kasneje tudi med\xc5\xa1kofijskega katehetskega sveta, ki sedaj vodi delo katehetov v Sloveniji.'